R. Kaliňák, podpredseda vlády a minister vnútra SR: (2007-03-21):
Ja si myslím, že toto je celkom názorným príkladom. Podobne ako to bolo po bývalej vláde,  aj ja musím ešte usporiadať ten neporiadok, čo tu zostal po niektorých predrečníkoch, pán poslanec Pado. To je iba ako prejav názorne. Ja si, samozrejme, všetky tie vystúpenia vážim. Ale v mnohých vystúpeniach išlo skorej o prezentáciu toho, ako sa to nedá, nie ako hľadať spoločné riešenie. A ja som niekoľkokrát prezentoval, že, pán poslanec, nechcem sa dotýkať majetku Národnej rady. Bolo by to zasahovanie do kompetencií. A často sa miešali pri  vystúpeniach naozaj hrušky s jablkami. A ťažko to vysvetľovať, pretože zjavne aj v tejto chvíli by to neostalo úplne dostatočne dobre pochopené. Systém úradov v sídle kraja nie je náhradou, ale predovšetkým tým, že tieto úrady majú rozšírené kompetencie o niektoré ostatné, ktoré ostatné úrady nevykonávajú. Ani im nerobia veliteľov a nič podobné. Len sú rozšírené kompetencie, ktoré tam pre nich spočívajú. A to isté platí ako predpríprava napr. pre budúce prípadné rušenie ďalších špecializovaných úradov. Nie všetky sú na všetkých obvodných úradoch zastúpené. Niektoré majú len krajské štruktúry, a preto len skončia zase len na obvodných úradoch v sídle kraja, keďže tento počet pre vykonávanie ich kompetencií stačí. Chcem povedať ešte raz, záväzok znížiť o 20 % zamestnancov je záväzok, ktorý nie úplne priamo súvisí s týmto zákonom, predovšetkým preto, že tam ide každý minister. V rámci svojho rezortu sa snaží racionalizovať ten systém úradníkov, ktorý má. Preto som povedal, že najväčší počet bude ubúdať práve na ministerstvách a potom na ostatných úradoch, ktoré sám v sebe má. A zrušenie krajských úradov má úplne inú pointu ako tento záväzok, má pointu zefektívniť štátnu správu. Ale hovorím, možno to opakujem už  ôsmykrát, v rámci toho, že bola snaha do tých stanovísk dať nejaké zaujímavosti, ostalo toto vysvetlenie nepochopené. A obávam sa, že ani ďalej pochopené asi nebude. Treba povedať, že takisto bolo narábané s číslami, ako to už býva, narábané s číslami, ktoré sa niekomu hodia, ktoré sa niekomu nehodia. Výpočet percent z určitej skupiny je vždy podľa iného nominálneho základu, tiež podľa nominálneho základu, ktorý sa hodí alebo ktorý sa nehodí. Ale spomeniem len niekoľko drobností, ktoré boli priamo spomenuté. Aj pán poslanec Berényi, aj pán poslanec Abrhan spomínali určité športové disciplíny. Pán poslanec Berényi strieľal do terča. Viete, vo fyzike platí, že ak je terč dostatočne príťažlivý, náboj si ho sám nájde. To je prvá vec. Čo sa týka tých etáp, v časovke možno človek trochu zaostáva, pretože nie tá rýchlosť, ale tá kvalita sa prejaví až v šliapaní do vrchu, pán poslanec. A toto je naozaj zefektívnenie štátnej správy, je vrcholová etapa. Takže tá bude naozaj ťažká. Na časovku si ešte nájdeme čas. Ďakujem pekne. A, po druhé, pán poslanec, chcem sa vás opýtať, keď ste už hovorili o tom autobuse, že nechcete ísť s nami v tom autobuse, kedy ste naposledy išli autobusom. (Odpoveď z pléna.) No tak vidíte. No ide o to, že efektivita  štátnej správy práve má byť záujem úplne všetkých, a preto si myslím, že nakoniec na tú palubu predsa len nastúpite aj vy. Čo sa týka pána poslanca Galbavého, že sa snažila bývalá vláda, nie je tu Tomáš, ale on to pochopí, prispôsobovať jednotlivé úrady a rozdelenie vlastne integrovanej štátnej správy na viacero úradov prispôsobením potrebám občanov. Dnes to všetci vidia, že rozdelenie jednotlivých úradov bolo predovšetkým prispôsobovaním potrebe počtu funkcionárov vládnej strany. Po ďalšie. To, čo sa našlo vo všetkých tých prejavoch, bolo predovšetkým strašenie, strašenie, ktoré je tak typické pre SDKÚ, pretože žiadne iné argumenty v rukách nemá. To isté robila pred voľbami. A dnes je v podstate nešťastná, že sa nič z toho nenaplnilo. A obdobne to bude aj v tomto prípade. Opäť je tu strašenie, ktoré vystrieda zúfalosť z toho, že predpovede opäť raz nevyšli, keď tá štátna správa bude fungovať efektívne. Mimoriadne som sa pobavil na vystúpení pán poslanca Janiša, ktorý rozprával všeobecne o diskusii napriek tomu, že na tej diskusii vôbec nebol. Sám zmeškal svoje vystúpenie. Ale napriek tomu sa vyjadroval ku všetkým, ktorí tu, samozrejme, boli. Je pravda, pán poslanec, že vy ste pravdepodobne všetky tlačovky Smeru videli, ale nepočuli, pretože by ste nemohli rozprávať to, čo ste hovorili. V tom je ten základný rozdiel. Teda až najbližšie uvidíte tlačovku Smeru v televízii, vypnite vežu a zapnite zvuk na televízore, pretože by ste inak vedeli napr. to, že my rušíme úrad, a nie kompetencie. Medzi úradom a kompetenciami je obrovský rozdiel. Len nemáme toľko času, aby som vám to vysvetlil. V každom prípade rušíme úrad. A kompetencie musia tak prejsť, pretože štát má nejaké povinnosti, ktoré musí vykonávať. Čiže dôvodom v rámci rušenia krajských úradov je zrušenie úradu ako takého, nie jeho kompetencií. Ale to už je druhá vec. Úspora predovšetkým vychádza z toho, pán poslanec, že náklady na prevádzku sa zmenšujú. A to je podstatné. To znamená, ak bude jeden úrad napr. v sídle kraja, o ktorom hovoríte, doteraz tam existovali dva úrady, tak aj správa bude lacnejšia. Ale to vám je tiež asi ťažké vysvetľovať, pretože ak ani tejto ľahkej matematike nerozumiete, tak potom je to naozaj komplikované. Čo sa týka regionálnych rozdielov, naozaj povedať, že úradníkmi sa riešia regionálne rozdiely alebo sa regionálne rozdiely úradníkmi neriešia, to snáď sa nedá ani komentovať, pretože úradníkmi naozaj sa regionálne rozdiely robiť nemôžu ani zväčšovať, ani zmenšovať. A keď som povedal, že napr. úradníkov v Bratislave ubudne podstatne viacej ako úradníkov z ostatných regiónov, tak je to, samozrejme, pravda, pretože tak to aj bude. Ale zase sme tu len pri tom, že vašou obľúbenou disciplínou je strašenie a v konečnom dôsledku nič iné ani neviete. K pánovi poslancovi Padovi. Rád by som povedal, že presne to narábanie s číslami, pán poslanec, sa týka práve vás, 1,4-percentná úspora podľa vás je z celého počtu všetkých administratívnych pracovníkov ministerstva vnútra, je to tak. Ale my sme tu hovorili o 151 ľuďoch z celkového počtu pracovníkov na krajských úradoch. A tých je zhruba 1 000. Koľko je 151 z 1 000? Nuž podľa mojich výpočtov je to zhruba 15 %. Čiže každý môžeme hovoriť iné čísla, ako sa nám to hodí. A keď ste pri tej jednoduchej matematike, čo ste povedali, že počet úradov klesol, tak ja viem inú matematiku. Ja viem, že bol predtým jeden krajský úrad a teraz je ich osem. Ktoré číslo je väčšie? Čiže z môjho pohľadu preto vám hovorím, čísla si môžete robiť, ako chcete, ako si ich upravíte. Toto neriešme, to nie je podstatné. Pán poslanec, čísla si nastavíte presne podľa toho, ako ich potrebujeme aj ja, aj vy. Ale teraz tu neriešime čísla, teraz riešime systém. A systém je v tom, že chceme začať robiť efektívnejšiu štátnu správu. Áno, hovorili ste, že pre vás je najväčšou katastrofou to, že nedostatočne sa táto vláda venuje internetizácii. A to máte odkiaľ? Videli ste, ako sú plánované programy zo vzťahu k Európskej únii na roky 2007 až 2013? A viete, že s hlavnými programami je práve na ministerstve vnútra v súvislosti s internetizáciou štátnej správy? (Reakcia z pléna.) No tak potom, ako to, že nie. Veď tie najsilnejšie programy sú u nás. V tejto chvíli musíme meniť, bohužiaľ, systém, ktorý ste zaviedli vy na ministerstve, aby sme mali osem rôznych druhov informačných systémov. A boli problémy v prechádzaní v databázach, ale už dnes pracujeme na tom, aby boli integrované tie databázy. Z toho pohľadu teda vás môžem ubezpečiť, že štátna správa bude k občanom o 4 roky určite bližšie, určite výrazne a citeľnejšie bližšie. A preto sa ešte raz k tomu vrátim, aby sme nestrašili, ale počkali si na výsledky, pretože toto je vec, ktorá sa ukáže, a môžeme si robiť ten odpočet. Potom môžeme komentovať, potom môžete kritizovať. A, pán poslanec, naozaj ja nebudem invektívny teda. Ale keď nás chcete poúčať, poúčajte nás vlastnými správami, nie správami, ktoré vám niekto napíše. Ja som si len podčiarkoval, ako som si čítal v jednej správe, ktorú som dostal pred týždňom ako prípravu pre vás. Ja som si škrtal, čo v nej máte. A viem, že ste ju nevyrábali vy. Čiže vás poprosím, ak nás chcete poúčať, skúste to robiť vlastnými slovami. Ďakujem pekne. (Potlesk.).